Mini liebi Meli  Liebi Fründe u Bekannti vom Kuki  I bi d'Mam vo dr Meli, d'Exfrou vom Kuki, u möcht a dere Steu o ä Kommentar abgäh. Meli, i ha di fescht gärn, u du machsch aues grossartig! Di Papi isch immer sehr stouz gsi uf di, du bisch sini 'Gibe' gsi. U jetz isch är am Ziel vo sire letschte Reis a cho.  «Das Glück ist nicht ein Ziel, sondern eine  Reise, die Reise unseres Lebens.»  I erinnere mi gärn a die guete Jahr, wo mir aus Familie zäme gha hei. Mir si sicher 10 Jahr jede Summer mit äm Zäut, später de mit äm Wohnwage, uf ä CampoFelice in Tenero u hei dert drü Wuche Ferie gmacht. Dr Kuki isch o dert i sim Elemänt gsi, glücklich u immer fröhlich. Är isch o dä gsi, wo innert churzer Zyt zu de angere Lüt Kontakt gha het. Me het ihn - dermit o d'Meli u mi - nach so viu Jahr uf äm Campo kennt. Äs isch für üs jewils chlei äs 'Heicho' gsi, we mir dert  si a cho. Eine vo sine liebschte Orte isch a dr Verzasca gsi. Är het sich dert am Fluss sehr wohl gfüehlt u het stundelang chönne fotografiere u fotografiere…! I erinnere mi o, wo dr Kuki u i zäme ds Kenja gsi si. Är het di gueti Idee gha, für d'Safari-Reis nume Papierungerwösch mit z'näh - he ja, wägem Platz..! U wo mir de nach Stunde im heisse Outo uf dr Suechi nach Geparde ändlich i dr Lodge si acho, üs uf Dusche gfröit hei, isch de ds Resultat vo sire Papierungerwösch ä «Konfettischlacht» gsi…! U dir  gloubets nid, einisch hei mir o ds Kenja ä Schiffsfahrt gmacht, plötzlich het ä Stimm grüeft ..'Jambo Kuki, was machsch de du da…?'  Meli, dir u mir blibe viu gueti Erinnerige, wo üs niemer cha näh - a dene häbe mir fescht, gäu!? I danke dir, dass i di u o chlei dr Kuki i dere Zyt ha dörfe begleite. I u o dr Phaily si immer für di da!  Dini Mam.